
OCTOBER 


LUNA DÍ CONSCIENTISACION DI 


CANCER NA PECHO 


pa 


PROME MINISTER, UN BIAHA MAS TA 


RECORDA OPOSICION, 


CU TA E MES A PIDI PA 


HACI UN INVESTIGACION RIBA ARUBAHUIS 


Y e mes lo informa Parlamento ora e investigacion keda cla 


Diahuebs mainta, Prome Minister Evelyn Wever-Croes a 
reacciona riba un mail anonimo cu ta circula cu contrincantenan 
politico a publica tocante Arubahuis. Ta trata aki di un email di 
mei 2021, den cual ta menciona cosnan cu no ta bay bon den 
Arubahuis. Prome Minister a enfatisa cu el a ricibi e email aki y 
ta na altura di dje y ta e denuncianan den e mail aki a conduci 
cu Prome Minister mes a pidi pa haci un investigacion riba 
Arubahuis. Por lo tanto, email anonimo aki tambe ta parti di e 
investigacion den cuadro di Arubahuis. “Mi por bisa asta cu, 
esun cu a manda e email anonimo aki cu a resulta di ta parti di 
e investigacion, tambe ta parti di dje”. 


Ya ta varios ocacion Prome Minister a bin ta splicando riba e 
tema di Arubahuis den conferencianan di prensa di Gobierno 
di Aruba indicando cu tin un investigacion den full Arubahuis 
tumando luga cu e mes a pidi pa wordo haci. “Mi a compromete 
mi mes pa asina cu e investigacion y su consehonan ta cla, pa 
presenta nan na Parlamento, y informa comunidad henter. E 
investigacion ta den proceso y investigacionnan manera esaki 
por tarda”, Prome Minister un biaha mas ta bisa. 


“Mi ta haya lamentable si, cu djies pa purba daña mi 
nomber y haci politica, ta purba daña un investigacion asina 
importante. Pasobra esey ta loke e politiconan oponente ta 
haci ora denuncia, exigi rapport, exigi investigacion mientras 
investigacion ya ta andando. Ora cu posicion ta insisti pa 
publica un documento cu no ta cla ainda, y esey lo daña e 
investigacion. Mi a splica esaki hopi biaha, e investigacion ta 
tarda, ta berdad, esey ta pasa tur investigacion si bo kier hasie 
bon. Y nos Gobierno kier pa e investigacion wordo haci bon. 
Ohala e por a keda cla ayera mes, pero esaki no ta e caso. 
Mes un pura cu oposicion tin pa e keda cla, ami tambe tin 
pasobra mi kier pone un punto final tras di e tema aki. 


a 


Manera semper mi a demostra, ta para tras di mi palabra. 
Integridad ta hopi importante pa mi y pa mi Gobierno hasta 
ora cu mester tuma desicionnan cu no ta mas popular, mi a 
demostra cu mi tin e determinacion pa tuma e desicionnan 
aki cu ta na bienestar di pais Aruba. Y pueblo di Aruba por 
sigui conta riba esaki. Transparencia y bon gobernacion. Asina 
cu nos por duna mas informacion den detaye den e caso di 
Arubahuis, inmediatamente nos lo hacie. Na e momento aki, 
mientras e investigacion ta andando, si nos forsa pa bisa mas 
di dje, nos por daña e investigacion y nos no kier haci esey”, 
Prome Minister Evelyn Wever-Croes a enfatisa. 


Mientras tanto, Prome Minister a bolbe duna di conoce, e tema 
aki ta hopi importante y tin e atencion debido di Gobierno di 
Aruba. Mientras cu e investigacion ta andando, ta trahando 
riba e vision nobo pa Arubahuis cu ta e representacion di Aruba 
pa Hulanda pa garantisa cu nos Arubianonan na Hulanda sinti 
cu nan interesnan ta wordo miho atendi. 

Prome Minister Evelyn Wever-Croes: 
Parlamentarionan cu ta wordo investiga of tin coleganan cu ta 


wordo investiga, 


MESTER COMPRENDE CU INVESTIGACIONNAN 
MANERA DI ARUBAHUIS TA TARDA 


Prome Minister mes a pidi pa un investigacion y lo informa 
Parlamento ora investigacion keda cla 


Durante e conferencia di Gobierno di Aruba diahuebs mainta, 
na unda cu Prome Minister Evelyn Wever-Croes a reacciona 
riba un mail anonimo cu ta circula cu contrincantenan politico 
a publica tocante Arubahuis, Prome Minister un biaha mas 
ta recorda politiconan cu cada biaha ta trece esaki dilanti a 
sabiendas cu e investigacion ta siguiendo su curso, cu ta e 
mes a pidi pa haci un investigacion riba Arubahuis y niun dia a 
sconde nada. 


“Mi kier recorda oposicion y tur politico cu cada biaha kier bin 
cu e topico aki dilanti, cu ta AMI a pidi un investigacion den 
Arubahuis y cu semper ma bisa cu esun cu haci algo robes, e 
mester carga su responsabilidad, sinta riba su blaar sin importa 
kende e persona ta”, Prome Minister a enfatisa. 


Prome Minister a haya basta insistencia di oposicion 
especialmente di Parlamentario Marisol Lopez-Tromp pa haya 
e rapport di e investigacion, y recientemente atrobe a manda 
un carta na Prome Minister. Prome Minister atrobe a contesta 
Parlamentario Lopez-Tromp manera el a haci den varios 
ocasion indicando cu manera e investigacion keda cla, Lopez- 
Tromp lo wordo informa. 


“Mi ta kere cu Marisol Lopez-Tromp mas cu tur hende mester 
por comprende cu investigacionnan ta tarda siendo e mes 


tambe sospechoso di e caso Kukwisa cu ta tardando hopi mas 
cu un aña”, Prome Minister a remarca. 


E caso Kukwisa a causa hopi daño na Aruba. Pasobra ta e 
ministernan di infrastructura anterior a bay haci wega politico 
cu Departamento manera DIP, awe ta perhudicando miles di 
ciudadano cu no por haya tereno pa traha nan cas, no por 
haya tereno di huurgrond pa planta pa motibo di casonan di 
Kukwisa. Pero no por forsa e investigacion riba Parlamentario 
Lopez-Tromp. Mester laga e investigacion tuma su curso. 
Mescos tambe ta e caso di investigacion di ArubaHuis. 


Parlamentario Gerlin Croes tambe ta pidi e rapport di 
investigacion siendo e tambe sa cu e investigacion ta andando. 
Y como hurista, e tambe mester por comprende cu casonan di 
investigacion ta tarda. Manera ta e caso tambe di Parlamentario 
Benny Sevinger cu ta colega di Parlamentario Gerlin Croes, 
e caso Avestruz. “Sinembargo Parlamentario Gerlin Croes a 
defende y brasa su colega mientras e tawata sa cu su colega 
ta wordo investiga pa corupcion. E caso aki ta andando ya pa 
3 aña. Kiermeen cu Parlamentario Gerlin Croes sa cu casonan 
asina ta tarda y no por wordo forsa, no por insisti pa nan pura 
pa caba, pasobra nos kier pa nan bay bon”. 


Prome Minister ta haci un apelacion riba e politiconan 
oponentanan aki, tin hopi cos cu nan por haci nan trabou 
como oposicion riba dje. Pero no insisti pa un investigacion 
manera esun di Arubahuis wordo daña cu nan insistencia. E 
investigacion, Prome Minister ta enfatisa, ta bayendo bon y 
mester lage cana su curso. 


“Aruba ta pasando den hopi reto. Retonan cu nos a premira y 
retonan cu nos no a premira. Nos no por influencia e retonan 
manera e guera di Ukrania cu a causa un crisis inflatorio 
enormemente grandi. Na e momento aki, Aruba tin mester di 
su miho politiconan. Aruba mester di nos tur pa hiba nos pais 
padilanti. Tin hopi cos pa nos enfoca riba dje. Ban uni forsa pa 
asina hunto nos enfoca riba e cosnan importante pa nos pais”, 
Prome Minister a expresa. 

Prome Minister Evelyn Wever - Croes: 

Durante di tratamento apertura di frontera cu Venezuela den 
Parlamento, Prome Minister Evelyn Wever - Croes a trece 
preocupacion di DVG dilanti. E preocupacion ta encera e 
presion financiero cu ta bin riba AZV, cual ta importante pa 
Parlamento tene cuenta cu ne. 


Un aspecto cu a wordo pidi di parti DVG na gobierno pa tene 
cuenta cu ne den e decision pa habri frontera of no, ta encera 
e impacto cu esaki lo por tin riba fondo di salubridad. 

DVG a indica cu na e momentonan aki tin situacion cu dokternan 


Masha Pabien cu e di 10 aniversario di Stichting BOB. 
ta duna consulta na personanan cu no ta documenta y cu no Un danki special ta bai na tur persona cu di un of otro 
tin AZV, y cu nan ta keda cu cuentanan di 200 pa 300 mil florin manera a forma parti y a colabora pa asina Aruba por 
pa luna cu no ta wordo paga. Na fin di dia gobierno tincu tin awe un programa di screening di pecho preventivo. 
paga esey, pues ta papiando di hopi placa, Prome Minister a A od 

hopi aña mas haciendo un bunita trabou pa sigu 


expresa. 


Banda di esaki, Prome Minister Wever - Croes a informa 
na Parlamento cu tin presion cu ta bin di organisacionnan 
internacional, pa Aruba duna e refugiadonan e status bou di 
AZV, pa cual Prome Minister a indica cu esaki no ta e momento 


pa haci esaki. “Parlamento mes ta testigo di con ta luchando 
cu AZV y con mester a tuma cierto decisionnan no pupular 
pa purba rescata e fondo.” Si haci esaki, no por garantisa cu 
e fondo tey ni pa e grupo di persona aki y ni pa otro hende, 
Prome Minister a termina bisando. 


conscientisa Aruba su pueblo. 

Prome Minister Evelyn Wever-Croes: 


SR. ADY THIJSEN TA HURAMENTA COMO 
MINISTER PLENIPOTENCIARIO NA HULANDA 


“Mi tin tur confiansa cu señor Thijsen cu su experiencia y 
conocemento, principalmente e amor pa Aruba, lo haci un bunita 
trabou pa nos na Hulanda” 


Durante conferencia di prensa di Gobierno di Aruba, Prome 
Minister Evelyn Wever-Croes a anuncia cu señor Ady Thijsen 
a huramenta dilanti gobernador como Minister Plenipotenciario 
na Hulanda diabuebs mainta. 


Prome Minister a expresa di tin pleno confiansa cu señor 
Thijsen lo ta di gran aporte pa representa Aruba na Hulanda 
specialmente na e reunionann di Minister di Conseho di 
Reino mirando cu e tin hopi experiencia como politico y gran 
concocemento den tereno di husticia y principalmente di Aruba 
su constitucion. 


Señor Thijsen tambe lo ta encarga hunto cu e directora interino 
di Arubahuis pa trece cambionan fundamental na Arubahuis 
na Hulanda. Señor Thijsen lo eherce dos funcion, cu ta e 


funcion di Minister Plenipotenciario na Den Haag y e funcion 
di representa Aruba na Union Europeo. Prome Minister tambe 
a enfatisa riba e hecho cu señor Thijsen lo ricibi solamente un 
salario pa eherce e dos funcionnan aki, mirando cu tin rumores 
caba ta circulando cu e lo ricibi dos salario. Esaki sigur no ta e 
caso ya cu señor Thijsen lo haya e salario di Gevolmachtigde 
Minister y cu esaki e lo eherce dos trabou. Esaki sigur ta parti 
di Gabinete Wever-Croes su esfuerso pa contribui na baha 
gastonan structural den gobernacion. 


Prome Minister ta desea señor Ady Thijsen, den nomber di 
pueblo di Aruba, tur clase di exito cu e reto nobo aki. “Mi tin tur 
confiansa cu señor Thijsen tin e experiencia y conocemento, 
principalmente e amor pa Aruba, y cu e lo haci un bunita trabou 
pa nos aya na Hulanda,” Prome Minister a expresa. 

OCTOBER 


LUNA DI CONSCIENTISACION DI 


CANCER NA PECHO 


Oportunidad unico pa esnan den e veld: 


MINISTER ARENDS TA ANUNCIA CONGRESO 
CONSULTATIVO CORPORATE GOVERNANCE 


4 


Minister di Integridad, Ursell Arends, a haci un yamada na 
entidadnan publico y semi-publico pa acudi na un congreso 
consultativo cual lo tuma lugar dia 3 y 4 di november na 
Universidad di Aruba. Riba ambos dia lo enfoca riba e 
legislacion nobo riba e tereno di corporate governance. 


“Good corporate governance ta un elemento esencial den 
e funcionamento di sector publico y semi-publico”, asina 
minister Arends a comenta durante un conferencia di prensa. 
Durante e congreso lo elabora detayadamente riba e concept- 
Landsverordening, cual lo ser presenta pa consehero huridico, 
mr Carlos Guiamo. 


Gabinete Wever-Croes Il tin e ambicion pa fortalece practicanan 
di Good Corporate Governance den e entidadnan publico y 
semi-publico mas pronto posibel, y abase di miho standard 
nan internacional (“best practices”). Minister Arends hunto cu 
e voorzitter di e Commissie Corporate Governance, Sr. Jossy 
Laclé, a haci un yamada special na tur entidadnan pa nan 
participacion activo. 


Good Corporate Governance ta rekeri esfuerso humano. 
Feedback di esnan cu ta labora den e veld di entidad publico 
y semi-publico ta sumamente importante pa gobierno. 
“Participacion activo ta e forma cu Ministerio di Transporte, 
Integridad, Naturalesa y Asuntonan di Adulto Mayor ta traha 
legislacion y maneho conhunto cu esnan envolvi”, Minister 
Arends. Na banda di esnan laborando den e veld, tambe lo 
brinda oportunidad na studiantenan di Universidad participa na 


e congreso consultativo. 


Den e proceso di implementacion mester tene cuenta cu e 
circumstancianan special cu tin na Aruba manera e limitacion 
na recursonan y capacidad di cada entenidad como tambe 
e sociedad cu ta uno chikito. E obhetivo ta pa hunto haci 
pasonan pa realisa “excellent corporate governance”. Abase 
di e vision aki na mei 2020 a instala e “Commissie Corporate 
Governance”. 


E tarea di e comision aki ta pa duna conseho y aporta sosten 
na Gobierno pa implementa legislacion cual lo sirbi como 
e fundeshi pa Corporate Governance. A uza e structura 
cu ya a ser desaroya door di Banco Central como e base. 
Ordenansa Nacional y e codigo di Corporate Governance ta e 
productonan mas recien di e comision. Stakeholders tin awor 
tin e oportunidad di cera conoci cu e legislacion y tambe pa 
duna feedback riba esaki nan. 


Si bo kier forma parti di e congreso consultativo, bo por manda 
un email cu bo nomber, funcion, telefoon y email adres na 
.lohuis@themis-institute.org 


Tene cuenta cu cupo ta limita y ta completamente gratis pero 
cu si surpasa esaki lo evalua pa haci e congreso un biaha 
mas. Pa mas informacion por tuma contacto cu e secretaria di 
e comision “Corporate Governace” Drs. mr. Hellen van der Wal 
via wabcadvies@gmail.com 


Congreso Consultativo Corporate Governance 


Pa Participa: 
Email nomber, funcion, telefoon y email adres na 
Llohuis@themis-institute.org 


Pa mas informacion email secretaria 
di e comision "Corporate Governance" 
Dr. Mr. Hellen van der Wal 
wabcadvies@gmail.com 

PLAN DI IMPUESTO 


UN SISTEMA SIMPEL Y HUSTO 


PROGRAMA 
INFORMATIVO 


“Plan di Impuesto 2023” 
sini = y 

7:00 PM 


Telearuba 
E Plan di Impuesto 2023 ta vigente 
| A 4 entrante 1 di januari 2023 


| 

OC ER 


LUNA DI CONSCIENTISACION DI 


CANCER NA PECHO 


MINISTER MADURO TA LAMENTA CU AHATA 
TA LUBIDA PA KENDE GOBIERNO A HACI 
TORA NA HULANDA 


Minister Maduro di Finansa a tuma nota di e articulo 
di AHATA den cual Gobierno ta wordo tilda di ta haci 
‘fundraising' cu e Plan di Impuesto 2023.' E mandatario 
ta lamenta cu AHATA ta scohe pa uza e termino eynan 
pa referi na un plan pa yega na un sistema fiscal husto 
y simpel pa Aruba. Mas aun ta di lamenta cu AHATA ta 
lubida ta pa kende Gobierno durante pandemia a haci 
‘fundraising' na Hulanda creando un debe grandi cu awe 
ta pisa riba cartera di full un Pais. 


Ta bon pa AHATA corda cu Gobierno a traha mas di 900 
miyon florin na debe cu Hulanda di cual mas di 700 miyon 
florin a bay pa yuda comercio paga su trahadornan. Un 
gran parti di e placa aki a bay pa paga salarionan den 
e sector di turismo na companianan cu tambe ta forma 
parti di AHATA. E placa aki cu, entre otro, AHATA mes 
tabata pidi pa firma p'e pa caba, mester wordo paga bek. 
Hulanda no ta regala placa. Gobierno mester genera e 
placa pa paga bek tur e ‘fundraising' cu a wordo haci 
cerca nan. Ta esaki ta e realidad financiero di Aruba y cu 
cada un di nos mester trata cun'e. 


Como Minister di Finansa, e ta nos responsabilidad pa 
busca solucion pa full un Pais. Pa e motibo aki nos no por 
limita nos mes na haci locual un hende, un instancia of un 
grupo ta propone. Gobierno ta busca solucion pa full un Pais 
y no solamente pa un grupo of sector di nos Pais. Gobierno 
a haci 'fundraising' pa yuda AHATA su miembronan tambe y 
pa e motibo aki Minister di Finansa ta spera cu AHATA tambe 
por contribui na un manera positivo pa yega na solucion na 
bienestar di full Aruba. 


ì PRESUPUESTO 2023 PRESUPLESTO 


IMPACTO COVID RIBA FINANSA PUBLICO 
PERDIDA DI ENTRADA: 715 Miyon Florin 
-834 Miyon Florin den 3 afia na sosten financiero 


® Perdida di entrada 400 


fs 
£ 100 


R2019 (Y Y n] R2021 82022 P2023 o 


Den miyon florin 


8888888888 


AI jerahe -278 miyon 


Ì PRESUPUESTO 2023 


IMPACTO COVID RIBA FINANSA PUBLICO 


= an 


Ca ILLE a e ed SISI 


—Schuld —88P 


Diahuebs 13 October 2022 


MINISTER DI CULTURA Y CCDN TA INVITA 
TUR GRUPO DI SINT Y PIET PA INSCRIBI PA 
YEGADA DI SINTERKLAAS 2022 


Minister di Cultura Xiomara Maduro conhuntamente cu 
Comision Celebracion Dianan Nacional ta haci un invitacion | 
na tur grupo di Sint y Piet pa inscribi y participa na yegada di 
Sinterklaas 2022. E aña aki e gran yegada di Sinterklaas lo ta 
den su forma tradicional bek cu musica, baile y hopi emocion | 
pa grandi y chikito. E aña aki tin varios cambionan bunita pa | 
mantene e fiesta di mas grandi di nos muchanan bibo pa e 
siguiente generacion. Tur grupo di Sint y Piet por inscribi via 
whatsapp na 593-6187 pa haya tur informacion. Ultimo dia pa 
inscribi ta Diamars, 18 di october 2022. 

MINISTER GEOFFREY WEVER TA ENTREGA 
CERTIFICADO NA E MUCHANAN Y HOBENNAN 
CU A PARTICIPA NA “KIDS BIZ MARKET III” 


Minister di Asuntonan Economico, Comunicacion y Desaroyo 
Sostenibel, mr. Geoffrey Wever, ta contento cu e proyecto 
educativo pa muchanan entre 9 te cu 13 aña, yama “Kid$ BIZ 
Market Ill’cu IDEA di Departamento di Asuntonan Economico, 
Comercio y Industria, conhuntamente cu ActionCOACH, 
Santa Rosa, RBC Royal Bank, Aruba Bank N.V. a organisa 
den oktobervakantie. E meta di IDEA ta pa stimula y contribui 
na e formacion di futuro comerciantenan pa Aruba. Durante e 
siman di workshop e muchanan a haya informacion di ki tur un 
negoshi ta encera, con pa maneha un negoshi y nan a wordo 
stimula y inspira cu nan tambe por bira un futuro comerciante. 
Minister di Asuntonan Economico, Comunicacion y Desaroyo 
Sostenibel, mr. Geoffrey Wever, ta di opinion cu e spirito di 
entrepreneurship mester wordo fomenta di trempan den nos 
muchanan y hobennan. 


E muchanan a participa den e siguiente workshop: 

- Get kids started as entrepreneurs 

- Bringing the SDGs to the kids: The World we want 

- Making Agriculture ‘Cool’ for Kids: Kids Agripreneur in the 
making 

- Creative Card Making 

- Financial Literacy: Earn, Spend wisely and Save 

- Creative Snacks Making 

- Business Plan for Kids 


Na final di e siman di workshop, Minister Geoffrey Wever a 
haci entrega di e certificado di participacion na e 28 muchanan 
cu a participa. Minister Wever ta contento cu e interes pa e 
workshop cerca mayornan y ta gradici tur cu a aporta na e 
workshop. “Mi ta contento di wak hopi animo y interes den 
nos muchanan pa desaroya habilidadnan di comerciante for di 
edad jong caba. Mi ta gradici DEZHI pa organisa e workshop y 
mi ta desea tur e muchanan hopi exito den sigui desaroya nan 
espirito empresarial”, Minister Wever a comenta. 

A REUNI CU SR JOHN HUIZING 


DIRECTOR DI 


ROVC *REGIONAL OPLEIDINGS EN VORMING 
CENTRUM’ DI EDE HULANDA 


Recientemente Minister Endy Croes a reuni cu director di ROVC 
sr John Huizing, cu ta den un comercieel opleidingsinstituut 
pa cu technische ‘opleidingen’ y tambe cursonan pa esnan 
cu ta buska trabou of ta trahando y ta desea un diploma of 
certificado. Minister Endy Croes a bishita sr Huizing durante 
e ‘vierlanden overleg’ na maart ultimo y a cera e contacto y 
recientemente sr Carlos Martinez,cu ta encarga awo cu OAA 
‘Avondleergangen Aruba’ a viaha pa Hulanda na juni ultimo pa 
haci mas conexion y conocemento di e opleidingen aki. 


Actualmente sr Huizing ta na Aruba pa un siman pa yuda sr 
Martinez,pa cu preparacionnan y e cursonan nobo pa OAA. 
Pa di e forma aki OAA por inicia cu dos curso nobo cu ta 
koelmonteur y electromonteur, nan ta specialisa den hopi 
otro opleidingen,pero pa awo ta brindando tur nan sosten di e 
dos opleidingen menciona na sr Martinez di OAA y henter su 
team.Pa reuni cu docentenan, train e docentenan, intercambia 


cu e docentenan y preparanan pa por inicia pronto cu e dos 
opledingen y mas den februari di 2023 lo amplia tambe cu mas 
opleidingen. 


E ‘leerwerktraject’ tambe ta preparando pa asina por tin tur cos 
coordina, pa por tin cursonan di corto duracion y opleidingen 
nan di mas largo duracion pa nos alumnonan di 17 aña bai ariba 
den cualquier edad.Tambe pa otro hendenan cu ta trahando 
caba na un comapania di airco of compania di electricidad 
tambe por registra pa sigi un cierto cantidad di curso, y nan 
tambe por ricibi den futuro, mester regla esaki den ley y beleid 
pa nan por ricibi nan carnet cu ta identifica cu nan ta certifica 
ora nan bai traha na cualquier compania of cas di hende. Sr 
Martinez ta y OAA ta sumamente satisfecho con tur cos ta 
bayendo y ta gradici e sosten ricibi di sr Huizing di ROVC den 
e dos opleidingen aki di koelmonteur y electromonteur. 

Minister Endy Croes: 


Minister di Enseñansa y Deporte Endy Croes hunto cu 
nos Premier Wever-Croes, a ricibi bishita di alumnonan 
di examenklas di La Salle College. Un total di 36 alumno 
y 3 docente a realisa e bishita aki. Prome alumnonan y 
docentenan a bishita Parlamento di Aruba na unda cu nan a 
ricibi informacionnan con Parlamento di Aruba ta funciona, 
cu ta esnan cu tin tarea pa controla Gobierno y despues e 
alumnonan a pasa pa Bestuurskantoor na unda cu Premier 
Wever-Croes y Minister Endy Croes a ricibinan y duna un 
amplio informacion y splicacion con Aruba ta wordo goberna y 
aserca di cada funcion. Prome Minister a cuminsa ta elabora 
un poco riba e trabou di un Minister, responsabilidadnan, 
Conseho di Minister y e organo mas halto cu ta tuma decision 
den gobierno. Despues Minister Endy Croes tambe a splica 
aserca di tur su trabounan como Minister di Enseñansa y 
Deporte y cu apesar di tur retonan den enseñansa cu ta existi, 
ta trahando pa logra soluciona cada un di e retonan akin a 
bienestar di nos studiantenan y maestronan. 


E grupo di studiante a lansa varios preguntanan hopi interesante 
specialmente riba e temanan di enseñansa y deporte. 
Minister Endy Croes a contesta cada pregunta brindando hopi 
informacionnan na e alumnonan di La Salle College examen 
klas. Minister Endy Croes a a splica e hobennan cu gobierno 
ta trahando riba mas oportunidad, pa mas estudionan por 
wordo realisa na Aruba, pero cu Aruba ta keda un Pais chikito. 
Recientemente durante ‘werk conferentie studie success 
caribische studenten’ trahando cu Corsou y Boneiro, Sint 
Maarten, St Eutatius y Saba pa mira si hunto por ofrece mas 
oportunidad na nos hobennan. 


Minister Endy Croes y Premier Wever-Croes a gradici La Salle 
College pa nan bishita na bestuurskantoor y deseanan tur clase 
di exito cu nan examen final. Y ta sumamente importante pa 
nos hobennan ta na altura con pais Aruba ta wordo goberna. 
Minister Endy Croes ta garantisa cu nos tin hobennan potencial 
cu ta intresa pa drenta despues di nan studio arena politica. 


Diahuebs 13 October 2022 


OCTOBER 


LUNA DÍ CONSCIENTISACION DI 


CANCER NA PECHO 


MINISTER GLENBERT CROES A PIDI WEB 
Y ELMAR PA ACTIVA NAN HELPDESK 
PA HENDENAN CU CUENTANAN 
EXTREMADAMENTE HALTO 


Minister Glenbert Croes ta hayando reaccion 
di consumidornan cu a conoce un aumento di 
100% den nan cuenta mensual di awa y coriente. 


Nos tur sa cu e aumento anuncia no tabata di 
100% pero mas bien un averahe di 24%. 


Clientenan cu a haya un cuenta notablemente 
hopi mas halto cu e aumento temporario 
introduci, mester acudi inmediatamente na WEB 
y/of ELMAR unda nan cuenta lo ser atendi cu e 
atencion y comprension debido. 


Utilities cu ta e compania di Gobierno cu ta doño 
di WEB Y ELMAR ya a transmiti e peticion aki di 
Gobierno na nos companianan estatal. 


Nos tur ta altanto y nos pueblo conciente cu 
prijs di petroleo ta halto y ta aumentando pa dos 
factor: 1. E guera entre Rusia y Ukrania 2. Pa e 
paro di produccion di petroleo cu Paisnan OPEC 
(cu ta produci petroleo) a introduci cu e meta pa 
e prijs di crudo sigui aumenta cu 3. pronto lo por 
causa un recesion mundial. 


Minister Glenbert Croes di su banda ta haciendo su maximo 
esfuerso pa por haya HFO cumpra na un prijs mas barata pa 
finalmente transmiti e reduccion aki pa nos pueblo. 


PA TUR PROBLEMA MESTER BUSCA SOLUCION 

Y apesar cu tin un campaña formal contra di e mandatario su 
empeño y esfuerso, e ta sigui convenci y determina den su 
mision. Pa tur problema mester busca e solucion. No por keda 


sinta man cruza sin haci nada. 


LO CUMPLI CU E EXIGENCIANAN DI ARUBA 

Determina e mandatario ta biaha proximamente pa Ecuador 
den su mision di haya crudo na un prijs mas ventahoso cu ta 
cumpli cu e rekesito- y specificacionnan cu Aruba ta exigi. 


Manera e mandatario a expresa: “Nos NO ta tuma e situacion 
aki pa venci. Ora cu tin bon intencion lo insuperable ta bira 
superable pa finalmente nos trece alivio pa nos hendenan cu 
ta pasando den momentonan duro y dificil. Esey ta nos mision.” 

GOBERNADOR ALFONSO BOEKHOUDT A 
HURAMENTE ADY THIJSEN COMO MINISTER 
PLENIPOTENCIARIO NA HULANDA 


Gobernador di Aruba, señor Alfonso Boekhoudt 
awe mainta na Cas Ceremonial di Gobernador 
a huramenta señor Ady Thijsen como Minister 
Plenipotenciario di Aruba na Hulanda. 


Despues di e huramentacion minister Thijsen 
a duna un declaracion unda ela bisa di ta 
sumamente contento di mira cu den transcurso 
di su carera politico, awe el a haña un otro 
responsabilidad cu no ta den Parlamento di 
Aruba. Señor Thijsen su unico meta ta pa traha 
na bienestar di pais Aruba y cu hopi honor a 
tuma e responsabilidad aki cu sigur no lo ta uno 
facil. 


Señor Thijsen ta gradici gobierno di Aruba pa 
dune e confiansa como Minister Plenipotenciario 
na Hulanda y alabes como representante di 
Aruba na Union Europeo. Tambe el a tuma e 
oportunidad pa gradici esnan cu semper a sa di 
sostene su persona durante su trayecto como 
politico, specialmente su hendenan di Savaneta 
cu semper a kere den su persona. 


DESPUES DI TEMPESTAD, 
LAMA TA BIRA CALMO ATROBE. 
ESAKI TA OPORTUNIDAD PA NABEGA Y RECUPERA. 
CU BISTA RIBA E HORIZONTE INSIGUR, 

PERO CONSCIENTE CU NOS LO SURPASA ATROBE, 
TUR RETO NOS DILANTI COMO UN SOCIEDAD UNI. 
MANTENE CALMO Y UZA TUR MAL TEMPO 
COMO UN OPORTUNIDAD PA SIÑA Y INNOVA 
Y CONBIRTI E CRISIS CU NOS A PASA ADEN, 
DEN SPERANSA Y POSIBILIDAD NOBO PA NOS TUR. 

